જેમ જેમ ગુજરાત વિધાનસભાની ચૂંટણી નજીક આવતી જાય છે તેમ તેમ સોશિયલ મિડિયા વધુ રાજકીય રંગ પકડી રહ્યું છે. ‘વિકાસ ગાંડો થયો’ની વાત હવે સુપેરે જાણીતી છે. ભાજપના વિકાસની સામે કૉંગ્રેસ પ્રેરિત ‘વિકાસ ગાંડો થયો’નો ટ્રેન્ડ બહુ ચાલ્યો. સામાન્ય રીતે ભાજપનું સોશિયલ મિડિયા કોઈ ટ્રેન્ડ ચલાવે અને કૉંગ્રેસ તેમાં ફસાઈ જાય તેવું બનતું પરંતુ પહેલીવાર કૉંગ્રેસનું સોશિયલ મિડિયા કેમ્પેઇન ભાજપના ક્રિએટિવ સોશિયલ મિડિયા પર ભારે પડતું દેખાયું. ભાજપના લોકો પર આની એટલી અસર પડી કે સ્વયં મુખ્યપ્રધાન વિજય રૂપાણીએ આ સૂત્રનો જવાબ આપી દીધો. આવા સૂત્રની અવગણના જ કરવાની હોય અને આપણું નવું સૂત્ર રમતું કરવાનું હોય તે રણનીતિ વિજયભાઈ મોદી પાસેથી શીખ્યા નહીં. 2012ની લોકસભા ચૂંટણીમાં કૉંગ્રેસે ટીવી કલાકાર તુલિકા પટેલને મેદાનમાં ઉતારેલી અને ‘દશા પણ બદલીએ અને દિશા પણ બદલીએ’ આવું સૂત્ર આપીને લગભગ 2૦થી વધુ જાહેરખબરો કરેલી. આના જવાબમાં ભાજપે કૉંગ્રેસને ‘તમારો કેપ્ટન કોણ તે જાહેર કરો’ની જાહેરખબર બનાવેલી.